സാന്താ ക്രൂസ് കൌണ്ടി (അരിസോണ)

അമേരിക്കൻ ഐക്യനാടുകളിലെ തെക്കൻ അരിസോണയിൽ സ്ഥിതിചെയ്യുന്ന കൌണ്ടിയാണ് സാന്താ ക്രൂസ്. 2010 ലെ യു.എസ്. സെൻസസ് പ്രകാരമുള്ള ഈ കൌണ്ടിയിലെ ആകെ ജനസംഖ്യ  47,420 ആയിരുന്നു. കൌണ്ടി സീറ്റ് നൊഗാലെസ് നഗരത്തിലാണ്. ഈ കൌണ്ടി 1899 ൽ രൂപീകരിക്കപ്പെട്ടു. വടക്കും പടിഞ്ഞാറും ദിശകളിൽ പിമ കൌണ്ടി , കിഴക്ക് കോച്ചൈസ് കൌണ്ടി, തെക്ക് മെക്സിക്കൻ സംസ്ഥാനമായ സൊനോറ എന്നിവയാണ് ഈ കൌണ്ടിയുടെ അതിർത്തികൾ.   

 ചരിത്രം 
1899 മാർച്ച് 15 ന് പിമാ കൗണ്ടിയിൽനിന്നാണ്  സാന്താ ക്രൂസ് കൗണ്ടി രൂപവത്കരിക്കപ്പെട്ടത്. പതിനേഴാം നൂറ്റാണ്ടിൽ ഫാദർ കിനോ പേരു നൽകിയ സാന്താ ക്രൂസ് നദിയാണ് ഈ കൌണ്ടിയുടെ പേരിന് ആധാരം.  സാന്താക്രൂസ് എന്ന പദത്തിനു സ്പാനിഷ് ഭാഷയിൽ "വിശുദ്ധ കുരിശ്" എന്നാണ് അർത്ഥം. അതിനുശേഷം ഫാദർ കിനോ സ്ഥാപിച്ച പ്രശസ്തമായ മിഷൻ ഇപ്പോഴും ടുമാകോക്കോറി ദേശീയ ചരിത്ര പാർക്കിൽ നിലനിൽക്കുന്നു.

 ഭൂമിശാസ്ത്രം 
അമേരിക്കൻ ഐക്യനാടുകളിലെ സെൻസസ് ബ്യൂറോയുടെ കണക്കനുസരിച്ച്  ഈ കൌണ്ടിയുടെ ആകെ വിസ്തൃതി 1,238 ചതുരശ്ര മൈൽ (3,210 ചതുരശ്ര കിലോമീറ്റർ) ആണ്. ഇതിൽ 1,237 ചതുരശ്ര മൈൽ പ്രദേശം (3,200 ചതുരശ്ര കിലോമീറ്റർ) കരഭൂമിയും ബാക്കി 1.2 ചതുരശ്രമൈൽ പ്രദേശം (3.1 ചതുരശ്ര കിലോമീറ്റർ) അതായത് (0.1%) ജലവുമാണ്. പ്രാദേശിക വലിപ്പത്തിൽ അരിസോണയിലെ ഏറ്റവും ചെറിയ കൗണ്ടിയാണിത്.

 അവലംബം